In nomine sancte et individue trinitatis, Karolus Dei gratia imperator Augustus. Si imperialis sollicitudo ea procuret que ad instaurationem sancte ecclesie catholice pertinere noscuntur sine dubio magnum imperii culminis statum preparare comprobatur, et non solum in presenti stabilimentum regni et imperii corroborat, sed etiam in futuro eterne retributionis premium sibi conciliat. Sit ergo cognitum cunctis fidelibus sancte Dei ecclesie tam presentibus quam futuris, quoniam Willelmo comite adeunte nostram celsitudinem, exhortati sumus ab ipso et deprecati ut ad memoriam reduceremus inviolatam patris sui Bernardi fidelitatem et pro memoria nostri nominis et pro redemptione anime patris sui Bernardi comitis, ecclesie sancti Cyrici, cui Emmenus presidet episcopus, Isodro abbatiam sancti Petri, sitam in Augustudinensi comitatu, et cellam sancti Reveriani beatissimi martyris, sub presenti testamento, in dispositione Nevernensis episcopi subditas constitueremus. Consilio autem adhibito cum consiliariis nostris rememorantes cum quanta fiducia et animi virtute, et permanenti fidelitate Beanardus, gloriosus comes et marchio, se opposuerit contra hostes nostros et insidiatores ac devastatores regni contra Bosonem tyrannum et sequaces ejus, et quam prompto animo mori in bello contra supradictos infideles pro excellentia nostre fidelitatis pugnans amaverit, decentissimum reperimus ut quod filius ejus Willelmus comes et marchio postulabat exsequeremur. Precepto igitur proprie auctoritatis et confirmationis res supradictas, cellulam sancti Reveriani beatissimi martyris sitam in Nevernensi comitatu cum omnibus appendiciis suis, villis, silvis et campis, pratis et ecclesiis et mancipiis, Isodro etiam sancti Petri abbatiam sitam in Augustudinensi comitatu, simili modo cum omnibus suis redditibus sibi pertinentibus, Deo et beato Cyrico martyri et presidibus ipsius ecclesie ad possidendum et disponendum et dominandum subjugamus ut indulgentiarum Dominus nobis et illi fideli nostro, si in aliquo deliquit, contra rectores ipsius ecclesie Nevernensis, in futuro de omni excessu reatus dignetur esse propitius. Deinde hoc decretum largitionis nostre ut perseveranti auctoritate consistat, subtus propria manu signavimus et impressione anuli nostri precipimus sigillari. Signum Karoli gloriosissimi imperatoris Augusti. Amalbertus notarius ad vicem Liugardi recognovi Actum XV Kalend. Septembris anno V regnante domno Karolo imperatore in Francia, in Italia IV, indictione VI feliciter.